РЕШЕНИЕ ЗА ИЗПЪЛНЕНИЕ НА КОМИСИЯТА
от 11 декември 2014 година
за разрешаване на пускането на пазара на съполимер на винилметилов етер и малеинов анхидрид като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер С(2014) 9333)
(само текстът на английски език е автентичен)
(2014/905/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 30 юни 2008 г. дружеството Reading Scientific Services Ltd. подаде заявление до компетентните органи на Нидерландия за пускане на пазара на съполимер на винилметилов етер и малеинов анхидрид като нова хранителна съставка за употреба в основата за дъвки.
(2)
На 14 юли 2011 г. компетентният орган за оценка на храните на Нидерландия изготви доклад за първоначална оценка. В посочения доклад органът стигна до заключението, че съполимерът на винилметилов етер и малеинов анхидрид отговаря на критериите, посочени в член 3, параграф 1 от Регламент (ЕО) № 258/97.
(3)
На 18 август 2011 г. Комисията препрати доклада за първоначална оценка на другите държави членки.
(4)
В 60-дневния срок, предвиден в член 6, параграф 4, първа алинея от Регламент (ЕО) № 258/97, бяха повдигнати обосновани възражения.
(5)
На 12 юни 2012 г. Комисията проведе консултации с Европейския орган за безопасност на храните (ЕОБХ), като поиска от него да направи допълнителна оценка на съполимера на винилметилов етер и малеинов анхидрид като нова хранителна съставка в съответствие с Регламент (ЕО) № 258/97.
(6)
На 10 октомври 2013 г. ЕОБХ прие научно становище относно безопасността на съполимера на винилметилов етер и малеинов анхидрид като нова хранителна съставка (2), като заключи, че той е безопасен при предложените видове и количества на употреба.
(7)
Научното становище дава достатъчно основание да се твърди, че при предложените видове и количества на употреба в основи за дъвки съполимерът на винилметилов етер и малеинов анхидрид отговаря на критериите, определени в член 3, параграф 1 от Регламент (ЕО) № 258/97.
(8)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Съполимерът на винилметилов етер и малеинов анхидрид, както е определен в приложението, може да бъде пуснат на пазара в Съюза като нова хранителна съставка за употреба в основа за дъвки в количество до максимум 2 % в готовия продукт - дъвка.
Член 2
Означението на новата съставка в основата за дъвки, разрешена с настоящото решение, върху етикета на продукта, в чийто състав се съдържа тя, е „основа за дъвки (включително съполимер на винилметилов етер и малеинов анхидрид)“ или „основа за дъвки (включително CAS № 9011-16-9)“.
Член 3
Адресат на настоящото решение е Reading Scientific Services Ltd., The Lord Zuckerman Research Centre, Whiteknights Campus, Pepper lane, Reading, RG6 6LA, Обединено кралство.
Съставено в Брюксел на 11 декември 2014 година.